**Dijagram objekata**

Dijagram objekata prikazuje stanje sustava u određenom trenutku. Pokretanjem zahtjeva nad aplikacijom nastaje *ActiveRecord*, instanca razreda *Base* koja sadrži sve relacije baze podataka važne za nadzor i provedbu zahtjeva. Objekt klase *User* pritom sadrži podatke o korisniku koji pristupa sustavu, a objekt klase *Role* podatke o dopuštenjima tog korisnika. Ovisno o postavljenim vrijednostima, određenom korisniku je omogućen pregled ili izmjena podataka o korisnicima, klijentima, narudžbama i vozilima, kao i ostalih postavki poput promjene dopuštenja korisnika.

Objekt razreda *Client* sadrži podatke o klijentu, a instanciranjem klase *Order* stvaraju se podaci o narudžbi. Bilježi se opis, status, naručitelj te vrijeme trajanja narudžbe, dok objekt klase *OrderPart* sadrži zapise o posebno označenim dijelovima određene narudžbe. Objekt klase *Part* opisuje dijelove koji se prodaju, a *Procedure* podatke o trajanju provedbe narudžbe i minimalnom broju radnika potrebnom za provedbu. Objekt klase *Vehicle* sadrži podatke o vozilima tvrtke, a *WorkingHour* podatke o ukupnom vremenu rada u jednom danu.